અમદાવાદ: અમદાવાદ મ્યુનિસિપલ કોર્પોરેશન સંચાલિત વી.એસ. હોસ્પિટલ ગરીબોની હોસ્પિટલ ગણાતી હોઇ દૈનિક ૧૯૭૮ ઓપીડીના નવા-જૂના દર્દીઓ નોંધાતા હોવાનો તંત્રનો દાવો છે. પ્રતિવર્ષ વી.એસ. હોસ્પિટલના ઓપીડી અને અંદરના દર્દીઓની સંખ્યામાં વૃદ્ધિ થતી હોવાનું પણ તંત્ર જણાવે છે. તેમ છતાં આ હોસ્પિટલનો માહોલ એવો છે કે દર્દી પરિસરમાં પગ મૂકતાંની સાથે હેબતાઇ જાય. ચોતરફ ગટરનાં ઊભરાતાં પાણી, ગંદકી અને અવ્યવસ્થાને માત્ર જોઇને સાજા માણસને માંદા પાડે તેવું વાતાવરણ સત્તાવાળાઓની બેદરકારીના કારણે સર્જાયું છે, પરંતુ સત્તાધીશો જવાબદારી લેવા તૈયાર નથી.